CELEX: 62008TN0153
Language: el
Date: 2008-04-25 00:00:00
Title: Υπόθεση T-153/08: Προσφυγή της 25ης Απριλίου 2008 — Shenzhen Taiden Industrial κατά ΓΕΕΑ — Bosch Security Systems (σχέδιο εξοπλισμού επικοινωνιών)

21.6.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 158/21
            
         Προσφυγή της 25ης Απριλίου 2008 — Shenzhen Taiden Industrial κατά ΓΕΕΑ — Bosch Security Systems (σχέδιο εξοπλισμού επικοινωνιών)
   (Υπόθεση T-153/08)
   (2008/C 158/35)
   Γλώσσα του δικογράφου της προσφυγής: η αγγλική
   Διάδικοι
   
      Προσφεύγουσα: Shenzhen Taiden Industrial Co., Ltd (Shenzhen, Κίνα) (εκπρόσωποι: M. Hartmann, M. Helmer, δικηγόροι)
   
      Καθού: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   
      Αντίδικος ενώπιον του τμήματος προσφυγών: Bosch Security Systems BV (Eindhoven, Κάτω Χώρες)
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση του τρίτου τμήματος προσφυγών του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), της 11ης Φεβρουαρίου 2008, η οποία εκδόθηκε στην υπόθεση R 1437/2006-3, και
            
         
               —
            
            
               να καταδικάσει το ΓΕΕΑ στα δικαστικά έξοδα, συμπεριλαμβανομένων των εξόδων της διαδικασίας ενώπιον του τμήματος προσφυγών.
            
         Ισχυρισμοί και κύρια επιχειρήματα
   
      Καταχωρισμένο κοινοτικό σχέδιο του οποίου ζητείται να κηρυχθεί η ακυρότητα: σχέδιο για το προϊόν «εξοπλισμός επικοινωνιών» — καταχωρισμένο κοινοτικό σχέδιο αριθ. 214903 0001
   
      Δικαιούχος του κοινοτικού σχεδίου: η προσφεύγουσα
   
      Αιτούσα την κήρυξη της ακυρότητας του κοινοτικού σχεδίου: η αντίδικος ενώπιον του τμήματος προσφυγών
   
      Σχέδιο το οποίο επικαλείται η αιτούσα την κήρυξη της ακυρότητας: Προγενέστερο σχέδιο το οποίο διέθεσε στο κοινό η Koninklijke Philips Electronics NV και το οποίο καταχωρίσθηκε ως διεθνές σχέδιο με αριθ. DM/055655
   
      Απόφαση του τμήματος ακυρώσεως: απόρριψη της αιτήσεως για την κήρυξη ακυρότητας.
   
      Απόφαση του τμήματος προσφυγών: ακύρωση της αποφάσεως του τμήματος ακυρώσεως και κήρυξη της ακυρότητας του επίμαχου σχεδίου
   
      Λόγοι ακυρώσεως: Παράβαση του άρθρου 63, παράγραφος 1, του κανονισμού 6/2002 του Συμβουλίου, καθόσον το τρίτο τμήμα προσφυγών στηρίχθηκε σε περιστατικά τα οποία προέβαλε η αιτούσα την κήρυξη της ακυρότητας και για τα οποία δεν προσκόμισε αποδεικτικά στοιχεία· παράβαση των άρθρων 4, παράγραφος 1, και 6, παράγραφος 1, του κανονισμού 6/2002 του Συμβουλίου, καθόσον το τρίτο τμήμα προσφυγών υπέπεσε σε πλάνη κρίνοντας ότι το αμφισβητούμενο σχέδιο στερείται ατομικού χαρακτήρα και παρέλειψε να συγκρίνει τα αντιπαραβαλλόμενα σχέδια με γνώμονα την άποψη ενός ενημερωμένου χρήστη.